khistorydata/jeongjo-sjw-relations huggingface dataset:
정조 23년
禁府啓目忠淸前水使柳心源閔光升等原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編竝只議處何如判付啓身爲閫帥敢於防卒給代條犯手引用謬例之有無何足輕重於其間乎是旀近來法綱日紊似此犯科不知爲重罪其爲痛惡甚於他般不法所當施以軍律謬例之昉於何時旣難考出先從現發中首犯者柳心源段軍宣兩廳削名爲先充軍於遠惡地水軍所在處閔光升段充軍於湖沿爲旀未及拿來是在安橚段捧供後如無相左之端供辭勿爲捧入直與光升同勘發配後草記未辭朝兵使待朝下送爲良如敎又啓目鎭海前縣監李元圭原情云云傳旨問目內辭緣泛稱遲晩刑推得情何如判付啓詳考狀語與變辭除尋常明而論理議處爲良如敎又啓目章陵令洪宗涉原情云云傳旨問目內辭緣泛稱遲晩刑推得情何如判付啓考律勘放草記爲旀判堂聞有情勢許遞差代間議處照律卿其擧行爲良如敎又啓目宣傳官朴宗和原情云云傳旨問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 23년
嚴耆以義禁府言啓曰時囚罪人柳心源閔光升等原情公事判付內柳心源軍宣兩廳削名爲先充軍於遠惡地水軍所在處閔光升充軍於湖沿事命下矣柳心源咸鏡道慶興府充軍閔光升忠淸道唐津縣充軍而以判付內辭意具罪目依例發遣府書吏押送于各其配所何如傳曰允柳心源配所則慶興亦有水軍乎北道雖有運餉水軍數百名初非作隊之舟師至於該邑尤無如許名色則王府照律事體何等至嚴而今此草記極爲駭然後弊所關姑捨是揆以國體不可不自卿先爲重勘卿則施以不敍之典心源更爲嚴囚待判堂差出以遠惡島水軍所在鎭更定配所可也
정조 23년
嚴耆以義禁府言啓曰時囚罪人洪宗涉原情公事判付內考律勘放草記事命下矣洪宗涉傳旨內拿問考律嚴處罪取考律文則大典通編禁制條有曰陵園墓拱抱大木可合作板者一株犯斫而不能摘發則陵官徒三年推斷條有曰犯私罪杖一百以上告身盡行追奪矣洪宗涉告身盡行追奪江原道淮陽府銀溪驛徒三年定配而以傳旨內辭意具罪目依例發遣府羅將押送配所何如傳曰允如有功議各減一等觀於供事知其親年之篤老定配收贖可也
정조 23년
嚴耆以刑曹言啓曰因內閣啓辭太學恩杯詩集印役時錯誤擧行之唱準工匠等令攸司照法嚴繩事命下矣取考律文則大典通編奬勸條有曰書冊刊印後每一卷三字以上誤錯則唱準人及均字匠印出匠竝削仕大明律制書有違條有曰凡奉制書有所施行而違者杖一百唱準張混均字匠李得鎭印出匠李鳳仁等依此律過齋後竝決杖一百放送何如傳曰片刻査出者爲兩處則細看不知爲幾許然而工匠何責莫非官員之罪姑以三令五申之意爲先嚴飭放送所照之律亦與法典相左草記中通編與大明律云云皆外題此等律官此後當嚴治卿則爲先推考可也
정조 23년
嚴耆以義禁府言啓曰前直閣金近淳看印不謹自有大典後續錄所在律名令該府勘以此律以懲日後事傳旨啓下而時任閣臣勿爲拿囚載在大典通編金近淳留置待命所取考律文則大典通編奬勸條有曰書冊刊印後每一卷三字以上錯誤則監印官論罰大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金近淳杖一百收贖告身盡行追奪放送何如傳曰大典後贖錄律當傍照乃以通編所載監印官律照律卿則推考姑以此律勘放如有功議各減一等可也
정조 23년
嚴耆以義禁府言啓曰金近淳杖一百收贖告身盡行追奪放送草記批旨內姑以此律勘放如有功議各減一等可也事命下矣金近淳五代祖壽恒保社原從功臣云功減一等杖九十收贖奪告身四等之意敢啓傳曰知道
정조 23년
嚴耆以義禁府言啓曰前承旨金翰東推考事傳旨啓下矣金翰東下去慶道安東地云依例發遣府書吏拿來何如傳曰豈敢坐待府吏之下去而就理乎此草記姑置之可也
정조 23년
己未四月十四日辰時上御便殿左副承旨入侍時左副承旨李翊模假注書李允謙記注官金景煥記事官李存秀以次進伏訖上曰漢學講規本來至嚴故式暇服制之應頉者亦皆入參自是定式今番亦毋敢稱頉出令後足可上來之在近畿者若不應講計其程道與日字直捧禁推傳旨事申飭分付仍命退承史以次退出
정조 23년
行都承旨閔台爀坐行左承旨李益運坐直行右承旨金熙朝坐左副承旨吳泰賢坐右副承旨徐英輔坐同副承旨嚴耆坐直注書柳台佐仕金啓溫病假注書李允謙仕直事變假注書許珩仕
정조 23년
藥房提調金文淳副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 23년
閔台爀啓曰右承旨李翊模今日不爲仕進卽爲牌招何如傳曰許遞前望單子入之待下批牌招察任
정조 23년
嚴耆啓曰行大司憲宋煥箕執義兪岳柱在外掌令玄重鄭澣持平李東宇南惠寬病不進監察茶時之意敢啓傳曰知道
정조 23년
金熙朝啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 23년
金熙朝啓曰明日抄啓文臣課講何承旨進去乎敢稟傳曰左承旨進去
정조 23년
金熙朝啓曰臣熙朝以入直禁軍戎器點考進去下直之意敢啓傳曰知道
정조 23년
金熙朝啓曰臣熙朝依定式進詣仁政殿月臺入直禁軍戎器點考則皆無頉仍以傳敎內辭意勞問則亦皆好在云矣敢啓傳曰知道
정조 23년
備忘記慶尙右兵使李栢然下直長弓一張長箭一部片箭一部筒兒一箇賜給
정조 23년
傳于李益運曰左承旨入侍
정조 23년
都承旨前望單子入之閔台爀落點
정조 23년
徐英輔以吏批言啓曰卽接司僕寺牒報則以爲明日殿座時本寺正當爲進輿差備而正李遇濟親病沈篤不得進參卽速變通以爲擧行之地云司僕寺正李遇濟改差其代今日政備擬以入之意敢啓傳曰知道
정조 23년
有政吏批判書金載瓚在外未肅拜參判未差參議鄭尙愚進右副承旨徐英輔進啓曰判書在外未肅拜參判未差小臣獨政未安何以爲之敢稟傳曰只出緊任以宋銓爲大司諫徐龍輔爲禮曹判書李祖源爲判義禁朴基正爲知義禁張至冕爲司僕正行大司成單李晩秀學生李慶章贈戶曹參判例兼通德郞李檝贈左承旨例兼以上慶尙兵使李栢然兩代
정조 23년
兵批判書金文淳進參判朴基正病不進參議朴奎淳入直參知李祉永病行右承旨金熙朝進以趙𡹘李檍爲宣傳官李海範爲五衛將申光輅爲白翎僉使副護軍柳相祚李鼎德李翊模李命鎰以上竝單付傳于徐英輔曰近來宣傳官全不擇差以致擧行之不能成樣其所不擇莫甚於此銓長當該兵曹判書從重推考此後以宣傳官爲名者雖一人作罪先從不飭之本兵之長當嚴處該房爲先嚴飭
정조 23년
以平安監司韓用龜狀啓前摠管李膺擧本月初九日離發上京事傳于金熙朝曰摠管見窠仍任
정조 23년
以別雲劍望筒傳于嚴耆曰趙尙鎭別雲劍落點代判敦寧李秉鼎爲專經武臣殿講考官南公轍別雲劍落點代行大司成李晩秀爲到記儒生製述讀券官
정조 23년
以刑曹坐不坐單子傳于嚴耆曰詞訟劇地堂上之不備莫若近日未肅拜判堂牌招使之行公
정조 23년
以刑曹判書趙尙鎭牌不進推考傳旨傳于嚴耆曰更爲牌招
정조 23년
以漢城府坐不坐單子傳于李益運曰判堂之連爲懸病事體未安此後嚴飭
정조 23년
以讀券官左議政李秉模病不進望筒改付標微稟傳于金熙朝曰沈判府事爲之
정조 23년
傳于李益運曰中書故事凡於親臨科試命官點下後言送政院改付標大臣每必至爲難愼雖於臺言侵及之時亦或有先爲承命筵中辭巽之例豈欲自輕其身不念處義之顚倒而大臣異於庶官先知勞逸之義爲表正於有位也如是也故重臣之爲命官其例絶罕左相之一番逡巡事勢誠然而領府在外右相未出仕卽今無故者惟沈判府一人固知耆耋大臣之勞於試役爲可悶而不得已點下則判府所愼雖未知如何知此而不爲入來誠慨然又爲點下於左相而左相又稱病判府稱病之前稱病尙可旣無他大臣之可爲命官者則箚旣承批又復不進亦慨然若此不已臨軒之試重臣之爲命官將爲容易之例似此有關國體處不可不言此後中書故事謹守勿失之意令備郞傳諭左相及沈判府事
정조 23년
李益運以內醫院都提調意啓曰本院別付料四窠中三窠例付三廳首醫第二名若有闕則自本院草記稟旨事曾因下敎定式矣今此康晉三外任代一窠以何醫官塡差乎敢稟傳曰金孝儉特付可也
정조 23년
金熙朝以都摠府言啓今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 23년
嚴耆以義禁府言啓曰明日春到記儒生製述時本府都事七員赴擧一員奉命在外弘化門集禮門禁亂都事公事回公都事無以推移假都事三員令該曹口傳各別擇差以爲分排之地何如傳曰允
정조 23년
嚴耆以義禁府言啓曰京畿監司李在學狀啓內陽智縣監金孝秀爲先罷黜其罪狀令攸司稟處事啓下而金孝秀時在任所云依例發遣府羅將拿來何如傳曰允
정조 23년
嚴耆以義禁府言啓曰洪宗涉告身盡行追奪淮陽府銀溪驛徒三年定配草記批旨內允如有功議各減一等觀於供辭知其親年之篤老定配收贖可也事命下矣洪宗涉無功議云徒三年定配收贖告身盡行追奪放送之意敢啓傳曰允
정조 23년
嚴耆以訓鍊都監言啓曰今四月十六日明政門親臨春到記儒生試製時因兵曹節目金虎門軍九十一名把摠鄭宅昌哨官宋觀休率領設布帳外排立廣智營軍六十名哨官安弘燁軍餉色軍十五名北營標下軍三十五名入直千摠李顯宅率領弘化門外北路排立作門東營軍四十五名哨官趙元軾集春營軍四十五名哨官丁弘弼領付于南路排立御營廳堂上將官處雜人一倂嚴禁事畢後各還直所而竝待標信擧行之意敢啓傳曰允
정조 23년
嚴耆以御營廳言啓今四月十六日明政門親臨春到記儒生製述時依兵曹節目弘化門入直軍五十九名內除營直五名該入直哨官李光玄率領仍直餘皆除出哨官姜碩璜率領設布帳外環衛新營入直軍三十一名內除營直五名餘皆依例除標信除出東營集春營入直軍各四十五名入直千摠趙宅鎭哨官李大濟率領弘化門外南路排立作門事畢後各還本處入直而竝待標信擧行之意敢啓傳曰知道
정조 23년
己未四月十五日辰時上御重熙堂戶房承旨入侍時行都承旨李晩秀假注書李允謙記注官金景煥記事官李存秀以次進伏訖上命書傳敎曰都承旨許遞前望單子入之待下批牌招察任仍命退承史以次退出
정조 23년
己未四月十五日辰時上御重熙堂左承旨入侍時行左承旨金熙朝記事官柳台佐記注官承膺祚記事官李存秀以次進伏訖上曰政官牌招開政出榻敎仍命書判付訖熙朝曰闕門開閉何等嚴謹而司鑰只憑宣傳官之言弘化西挾門之開金輕先請出於政院者事未前聞且關後弊當該司鑰令攸司科治宣傳官之不告政院徑自指揮於司鑰亦甚駭然當該宣傳官所當重勘而本院請推之外無他可施之罰何以爲之乎上曰依爲之當該宣傳官先汰後拿近來宣傳官之犯科皆由於行首之不能檢飭行首宣傳官亦爲汰去可也出擧條熙朝曰故判敦寧金持默逝單尙未啓下故凡干擧行該曹不得爲之云矣上曰是何說也伊時有不待啓下如例爲之之敎則尙不擧行云者豈可成說乎分付禮曹逝單更爲書入可也熙朝曰向來有金奉朝賀蔡判府事喪家造墓軍價該曹直爲輸送後草記之例今於判敦寧喪家亦依此例爲之乎上曰好矣熙朝曰禮曹逝單恐未必更爲入啓矣上曰逝單勿爲更入致祭等節分付該曹亦依例擧行此意使本家知之可也又命書榻敎曰當該宣傳官先汰後拿行首宣傳官汰去司鑰令攸司科治命退承史以次退出
정조 23년
行都承旨閔台爀坐行左承旨李益運坐行右承旨金熙朝坐左副承旨吳泰賢坐直右副承旨徐英輔坐同副承旨嚴耆坐直注書柳台佐仕金啓溫病假注書李允謙仕直事變假注書許珩仕
정조 23년
以漢學殿講居不人禁推傳旨傳于吳泰賢曰特從申令之意今番則禁推分揀此後使之各別肄習
정조 23년
己未四月十六日卯時上御明政門春到記儒生製述試取仍詣便殿漢學文臣專經武臣儒生殿講入侍時行都承旨閔台爀行左承旨李益運行右承旨金熙朝左副承旨吳泰賢右副承旨徐英輔同副承旨嚴耆記事官柳台佐假注書李允謙記注官承膺祚金景煥以次侍立時至通禮跪啓外辦上具翼善冠衮龍袍乘輿出交泰門永淸門仍御明政門陞座台爀以下以次鴛鴦拜就位宣傳官令禁帳殿左右喧譁上曰試官及儒生行禮時殿講文武臣及殿講儒生勿令參錯爲之以待便殿庭行禮事分付而製述儒生行禮時拜跪一應唱聲整齊如儀爲之事申飭熙朝承命出傳引儀唱試官以下行禮試官行判中樞府事沈煥之行左參贊李祖源禮曹判書徐龍輔行大司成李晩秀禮曹參議金祖淳吏曹參議鄭尙愚行副護軍李魯春副校理南履翼以次入就拜位仍爲行禮上曰命官皆入來耶熙朝曰判府事則入來而左議政則不爲入來矣上嚴敎曰左相事誠慨然矣命官點下後大臣之遭人言有情勢者不敢每每言送改付標者以其臨軒試士之至爲嚴重而命官之非大臣則不可爲之故也以是迫不得已承命處承命入來或於筵席陳懇故例卽然而左相則雖有臺言之侵及一箚足矣旣承箚批之後又有昨夜傳敎判府則入來左相則不入來予則達宵酬應早朝臨殿而爲大臣者罔念勞逸之倒置不思國體之損傷謂有所遭偃然在家然則今日之臨軒試士只緣命官之不入來亦令會且歸矣乎古則節製賜第臺臣必疏請罷榜蓋賜第極其稀罕而節製無賜第之例也則試鑑雖不可人人責之旣拆榜後科作之善不善姑舍其所取者自來行己不叶公議則臺疏之請削原榜語及命官無足怪矣爲其命官者固當自服而已豈可以此爲斷然自劃之計乎今日漢學講命官特以左相爲之以此意招致備郞傳諭而其入來不入來任自爲之之意亦爲分付益運承命出傳入門官進呈儒生入門單子耆讀奏儒生入門四百二十四人煥之曰侵早勞動聖體若何上曰一樣矣煥之曰王大妃殿氣候何如上曰一樣矣煥之曰惠慶宮氣候何如上曰一樣矣煥之曰昨伏見傳敎下者今又伏承筵敎臣固震懍無以仰達而昨日則果有賤疾未敢强力故不得已懸病而昨下傳敎有稱病之敎臣每事不如古之大臣而於此獨模放者萬萬不敢故玆已顚倒入來但稱病二字恐或有欠於待大臣之敎臣旣承此敎何敢晏然而已乎乞蒙鐫免之恩焉上曰過矣雖然昨日事自卿慨然矣左相遭人言懸頉而卿亦不入來則重臣固不得爲命官也然則將起來金領府之在連山者乎亦將以未出仕之新右相爲之乎多少俄已下敎而以體國之念不思勞逸之義寧不慨然而寒心乎仍命晩秀祖淳等書儒生製述題擬漢置五經博士制訖還內仍御便殿引儀唱漢學文臣專經武臣殿講儒生行禮漢學文臣趙得永等專經武臣洪達三等殿講儒生天命翊等以次入就拜位行禮訖命開講煥之等亦以次就座命儒生呼名啓溫承命呼名儒生天命翊等以次應講敎命翊曰汝是屢次應講者今番則善爲之也少頃熙朝跪奏左議政李秉模入來上曰命官肅拜後陞殿事傳諭引儀唱拜禮秉模入就拜位行禮上曰儒生講則姑撤以待漢學講畢後開講判府事亦爲少退煥之承命權退秉模進前問候上曰一樣而一番酬應誠亦難矣領府則在外右相則未出仕而命官點下卿旣懸頉則只有沈判府一人判府亦知卿之不入來又復稱病然則臨殿則臨殿而命官則將以重臣爲之乎昨下傳敎卽是無隱之義而卿之一向自引亦豈成說乎以時措之義言之旣有僚相而又非臨殿試取則卿雖不入來亦何妨也不然古亦有不得不承命處入來陳懇例多有之以其命官之有所重故也且以臺言之侵及卿若永永自劃於試事則可謂出場無期故俄令特付漢學試官矣予於近來一番酬應便有勞眩故除却一日之勞則養得一日之安減却一事之煩則做得一時之穩自今以後卿須念此毋至勞逸倒置之歎可也秉模曰伏承下敎神精迷昏無以仰達而今番朴謙進事以後臣於科試更無對諸生之顔故果未敢膺命矣上曰是則似然而豈可以此爲自劃之計乎卿旣入來卽爲開講可也秉模就座開講漢學文臣趙得永等以次應講上曰此文臣善爲之矣仍命偶語又命譯官金倫瑞這卽解奏至洪樂游上曰講則雖未熟習而講聲正是漢語今雖居不通文臣比較時使之更爲應講可也至李弘謙命書榻敎曰抄啓文臣李弘謙禁推老乞大及課講冊能誦後草記考講訖上曰通文臣更當比較待令於閤外事分付又命專經武臣考講命書榻敎曰專經武臣殿講考官金文淳代左議政李秉模爲之軍器正洪達三等以次應講考講訖命書傳敎曰專經武臣殿講居首軍器正洪達三半熟馬帖一隻賜給又命漢學文臣比較講趙得永李羲甲洪奭周初次居不人洪樂游以次應講考講訖命書傳敎曰漢學文臣殿講居首副司正洪奭周半熟馬帖一隻賜給仍命秉模先退秉模曰方外醫術中前監牧官安載述術業精明議藥同參加差下似好故敢此仰達矣上曰依爲之出擧條又命到記儒生殿講考講煥之等更爲進伏仍卽就座開講儒生鄭度采等以次應講上敎度采曰汝是故忠臣圃隱之後孫耶度采曰臣是直孫矣上曰講亦善爲之矣至儒生林弼鎭敎曰汝與寧邊府使林蓍喆爲幾寸弼鎭曰爲五寸叔姪矣上曰必善爲之也考講訖命試官少退收券官進呈收券單子益運讀奏到記儒生收券三百八十四張命科次入侍又命書榻敎曰到記儒生製述對讀官金祖淳代校理李貞運爲之上曰今番則考券時各別照察試券中違簾處及其他違格者隨卽書違字以爲輪示泮中諸生之地考券訖命書傳敎曰春到記入格儒生三下以上依初下敎明當更試使之待開門待令又命書榻敎曰明日儒生更試時大提學洪良浩行大司成李晩秀吏曹參議鄭尙愚校理閔命爀修撰金履載爲試官仍命退諸臣以次退出
정조 23년
行都承旨閔台爀坐行左承旨李益運病行右承旨金熙朝坐直左副承旨未差右副承旨徐英輔坐直同副承旨嚴耆坐注書柳台佐仕金啓溫仕直事變假注書許珩仕
정조 23년
金熙朝啓曰來二十一日朝參日次矣敢稟傳曰停
정조 23년
徐英輔啓曰來二十一日輪對日次矣敢稟傳曰當次人受點後日次待令
정조 23년
傳于金熙朝曰右承旨與更試儒生入侍試官則待收券來待
정조 23년
傳于徐英輔曰右副承旨入侍
정조 23년
以任藗崔日運金思卨囚單子傳于嚴耆曰竝付過放送任藗則假引儀降定
정조 23년
金熙朝啓曰右副承旨徐英輔今方入侍臣熙朝吏兵批兼進之意敢啓傳曰知道
정조 23년
有政吏批行判書金載瓚在外未肅拜參判未差參議鄭尙愚進行右承旨金熙朝進啓曰判書金載瓚在外未肅拜參判未差小臣獨政未安何以爲之敢稟傳曰只出緊任以尹師國爲知敦寧李祖承爲戶曹參判徐龍輔爲同經筵徐有大爲同義禁金文淳爲宗廟提調洪良浩爲社稷提調李翊永爲尙衣僉正李尙濂爲章陵令假引儀任藗降定事承傳成均博士朴昌擧學正金致礪學錄文尙表安益謙學諭韓學周竝單付判敦寧尹師國知敦寧李秉鼎
정조 23년
兵批行判書金文淳病參判朴基正入直進參議朴奎淳參知李趾永病行右承旨金熙朝進副摠管單李膺擧仍任事承傳僉知金處漢副護軍李馨秀副司果安載述竝單付
정조 23년
金熙朝以都摠府言啓曰副摠管兪漢謨以刑曹參判本曹坐起晝仕出去之意敢啓傳曰知道
정조 23년
金熙朝以備邊司言啓曰卽見副護軍卜台鎭全羅都事金夏璉守衛官劉宗燮前守衛官尹溥前忠義張志翰大丘幼學柳東範三嘉幼學鄭應三農務上疏則興水利事禁移秧事禁煙茶事禁酒事歲時許屠事廢四郡材木取用事均地征事備器械事堤堰貯水事嚴松禁事抑奢侈事水車創行事堤堰水桶木許斫事陳田起墾處限年執卜事糶糴事軍政事勸農之道在田不在畓事也或是他人已論之策或是覆啓已施之事今無可以別爲稟處者其中金夏璉疏四郡材木斫取事張志翰疏堤堰修築時水桶木取用事此是他疏所不言而堤堰水桶若是衆人蒙利之地則守令論報巡營道臣論報堤堰司參量施行自有其例四郡越邊卽是彼人禁地觀於借船搜討可以知之若自我境而許斫流下則許多人往來雜沓之際不無生得失之慮竝姑置之何如傳曰允
정조 23년
金熙朝以備邊司言啓曰以楊州幼學安聖鐸應旨農書冊子傳曰此儒所陳間多可取文辭亦頗理到左相招問後論理草記回啓事命下矣取見冊子仍又招聞其詳而其所爲說一如冊子所陳其一侈靡成習農業懈怠自今以後市井無賴無敢着貂羊之皮閭巷細民無敢被紬綿之衣而良人之道袍中路之唐鞋家奴之笠子店漢之蕩巾一竝洞禁事也凡此諸條多載法禁惟在有司之臣隨時而禁其太甚姑難別爲發令於京外其一近來道路有牛載馬馱肩擔背負者而遊食爲勝事自今以後逐細利者貌閱關市可以作農者一竝洞禁使安畎畝事也使民緣畝專在於重本抑末貴農而賤商使之日遷而不自知而已至於貌閱關市恐是行不得之政置之其一牛禁申嚴病牛之疲蹇者反作邑人之災自今病牛老牛之不堪用者査實許宰趁時立代禁松一如牛禁但於二月初旬限五日弛禁只伐其柯以爲藩籬不如敎論以重律事也病牛老牛之許其代立朝家本意本自如此爲守令者旣不能考究立法之意又不能周察便民之道膠柱鼓瑟反致坐失其産業事之痛駭孰甚於此今春飭敎旣諄且嚴又非眩於擧行之事則諸道想必惕念且以傳聞言之病牛老牛則呈官摘奸後許其區處云更觀來頭擧行時加察飭松禁之二月初旬間限五日弛禁之請果諳農家事情而旣曰弛禁則必也沒數斫伐而後已以今公私養山之日益濯濯復開此路非計之得置之其一引漑之方有六太上瀦防荒廢冒耕者自其附近作者每二斗落出一丁逐歲一浚而擧行專在守令考其勤慢懲以殿最其次堢堰逐歲修補永爲定式別定分水任三人一例均澤自其作者每三斗落斂給一斗穀新堢之可作者自官捐廩給食計雇定價待三年割土收稅償其雇價捧其糧數而雖三年後堢未完固姑勿割土只許收稅又其次浚井卑溼處鑿井渟滀沾濡功小效大又其次水筒懸崖絶壑有難引來則緣木求水又其次桔橰水低畓高則以三木釵頭鼎足斲木如土簣而柄其尾懸於釵頭有若簸揚則從流上而逆行又其次水車制樣頗異物役甚費此非勸民之方而右項六件外防堰之功尤不可不勤申飭邑守逐歲植柳事也瀦防堢堰之疏浚修補已悉於春初行會而作者每二斗落出一丁事邑各異俗鄕各異例而固多如是出丁者不必別爲定式別定分水任三人每三斗落斂給一斗事言果可採而若不得人則未見均水之效空歸斂民之科亦難定式頒行新堢割土事官有誠心爲民興利則所費不必責償如其不然易啓與民爭利之端置之浚井也水筒也桔橰也水車也或是見行之法或是難行之制別無可以稟處而防堰種柳事今春已種處外勢將待明春趁歲初堤堰申飭發關時別爲措辭其一種桑千株是亦富人之産貧民無可種之廣地富人恥種樹而得爵無論貧富隨力栽植多種者賞以衣帛之典闕種者罰以不毛之布事也民生之源係於農桑種桑多者何賞可吝而第念衣帛之典老少服着截然定制之前便屬虛文眞有準數栽種之人則無論免賤免役與加資從所願施行而楊州之土最宜種樹爲先自本邑另試而不毛之罰姑且置之其一各邑各里新設社倉而秋斂戶三斗租夏斂戶二斗麥限三年如是存本取利以供不虞之徭役糶糴之法一依還穀之例而條定完文事也社倉之制若遍於國中則雖無官倉民可永賴其爲利益孰大於此而當此應納之還亦患難辦之時三斗租二斗麥之三年戶斂恐拂民情今姑安徐其一飭鄕約此是規風俗勸農民之大本遠採周人同井之義近取藍田呂氏之約歷陳於下事也鄕約之爲勸農之本誠是不易之論而多少難便之端已陳於前此覆啓善爲講行處則嘉奬之未及講行處則恐不必强令行之其一煙茶爲物初無濟飢之實而廢穀種茶者有之自今以後土民之業煙茶者無過半日耕而如過半日者則自官搉利於元稅之外事也南草田過半日耕者之自官搉利於元稅外之論蓋出於禁其太甚之意非無所見而半日一日區別之際事涉煩細禁則全禁不禁則姑置之外恐無他道其一火粟之民出於貧窮之計而黃雲未熟面任執卜有情債者數日耕或至一卜無情債者一日耕或過五卜屯監之徵稅尤甚於面任申命各道嚴飭屯監面任輩火粟執卜必趁八月黃熟之後計其豐歉多不過三卜小不下一卜事也火粟執卜之必趁黃熟之後法理當然而執摠之法始出民人之自願終成民人之痼弊大抵火粟多在深山巨谷之中若欲逐田執卜則登陟跋涉之際不知其費了幾日故假令一洞之內豐摠幾許歉摠幾許定其大摠以爲簡便之道而一年二年遂爲定摠未及黃熟先許執卜本欲其利反受其害者也今雖如是定式不過是前後所飭隨起隨稅從實執卜之意也雖然民隱所關不可無以時提警稍待秋成以此條嚴關另飭其一近畿之地無論峽野反畓乾畓之奉天直者一依長豐例趁時乾播則初無注秧之害事也反畓乾畓之趁時乾播豈不大勝於注秧而雖曰同是畿內土品各自不同難以長豐一例勸播置之其一借器借械資牛資糧之規別飭洞里執綱勿論耕播移秧鋤耘收穫之節元主先作三日後泒及於貧殘之類穀有餘饒者買賣稱貸勿出他面他境只令推移貿販於一洞之內則不憂貿販大益推移而令甲如是有所不遵者各別治罪董飭之術都在守令奉行朝令只爲塞責之計此則自道伯考其農政治忽水功興廢以爲殿最事也牛器借助每年勸農之綸未嘗不諄諄於此而曉飭戒告實心勸課亶係守令以此考績前已行會至若元主之先作幾日不可自朝家作爲界限又若饒穀者之勿出他面只令推移於一洞之內云云此或守令一時權宜之策有非朝家無外之義著之令甲非所可論臣以此諸條逐一問難且以言則儘美而間多難於遍頒之意曉譬其所以然則以爲如難遍施先自所居楊州之地斷以試之以驗其效仍以遍行亦是由近及遠之道云此不害爲務實之政令道臣分付該牧使使之逐條看詳採其可行者隨卽採用以某某條採施之意論理報來後仍報本司何如傳曰允安聖鐸之言決非臨時應旨咄嗟辦得者深庸嘉乃侈靡之弊奚特妨農而已爲國爲家百害竝至法禁之於化民末也苟使朝家有卑宮菲衣之德卿等有省騶減樂之風則都民傚之四方則之此豈非上下交勉處乎諸條之付之該牧使採其可行者先試楊州一邑卿言是矣而聖鐸言中逐細利云云尤可謂切中時弊貌閱關市縱曰行不得若使朝廷只務勸農民間徒知力農一切反於是者必禁抑之則其爲效將見上而紀綱立下而分業定駔儈之弊俗不期祛而自祛大抵我國之爲國多賴士大夫之力者以其多讀聖賢之書恥言市井之利眞知如彼爲卑賤灼見如此爲高爽京外之民畏其廉威服其公明相信而從官長之令不敢爲捨本逐末之計今之士大夫卽古之士大夫此一款豈待更勸而益勉爲聖鐸等漆室過計之憂乎適當呼寫批旨不得不略及之其中種柳一事水生木雖是五行次第爲山者衣被草木鬱然成林然後土脈滋潤泉源湧潑而近來邱麓在處童濯一旬之暵川則立涸數日之雨岸則善頹旱田水田俱受其損豈但柳木一種爲哉松檟枌楡椅桐梓漆無所不可年前故相之撰出松政節目也有萬株以上別般論賞之議而未見一道一邑之奉行朝令者如是而何望民人之聞風趨事乎今不必別立科條惟在乎修明舊典使之信如四時至於種桑民生日用莫切於衣食而穀爲食源蠶爲衣源固不可闕一魯桑荊桑雖有樹植之各異元不須膏沃肥饒山野原隰着地則生有桑自有蠶有蠶自有繭粲粲衣服豈獨西人之子也今之道伯守令亦猶古之道伯守令何必使七寶桑田專美於完平李相乎凡係栽種固待乎冬春而地桑一法取椹爲當節冊子中勤之一字正合此等處收功竝以此意遍飭於當飭諸道俾有實效而每一令甲之下不求烹鮮之宜惟行毆爵之政其可乎至於蠶室種桑法意如何年來有所嚴飭而近聞一味有名無實何論我疆爾界勿嫌內府外朝自今年卿與道臣守臣往復論難別立科條後草記以聞火粟一事山腰以上本有禁令特以生穀裕食之義姑不行劃一之法而痛禁之前在所當恤原田膴膴僅茶如飴者若思沾體塗足終歲艱苦之勞則寧忍加一把增一束況彼确确山田燔木而鋤石人繭兩趾牛跪一脚出入虎豹之窟希望秉穗之收而不待黃熟先稅靑苖是豈仁人君子之政乎如知其爲切骨民隱莫如斯速提警何必拖到秋成冊子中豫之一字正合此等處施令無論公私屯田凡係火粟所在邑必趁登場後從實執卜而一遵通編二十五日耕作一結之例無或違越情債謬規嚴加禁斷繡衣齎去事目中此一條亦爲添入仍卽申明知委可也
정조 23년
金熙朝以內醫院都提調提調言啓曰前監牧官安載述議藥同參加差下事陳達蒙允矣令該曹付軍職冠帶常仕何如傳曰允
정조 23년
嚴耆以義禁府言啓曰時囚罪人柳心源咸鏡道慶興府充軍草記批旨內更爲嚴囚待判堂差出以遠惡島水軍所在鎭更定配所可也事命下矣柳心源全羅道興陽縣呂島鎭充軍而以判付內辭意具罪目依例發遣府書吏押送配所何如傳曰允
정조 23년
副校理李貞運修撰金履載等疏曰伏以經筵事體莫重莫大每日政院稟定來日視事卽不易之古例也向來適値本館下番之闕直自政院有頉稟則備員入直之後所當如例更稟而臣等之待罪直次已多日矣間亦有無故日字而政院則不復陳稟罔念所關之重大有此忽慢者不可但以做錯言當該承旨施以譴責之典以存古規以重事面斷不可已也臣無任云云省疏具悉政院事極爲駭然大抵近來爾等便作閑官政院擧行亦不致意於每朝應入之稟後弊所關誠亦非細當該承宣罷職
정조 23년
校理閔命爀疏曰伏以史館相避法意至嚴而臣之從兄承政院都承旨臣台爀方帶春秋館修撰官則今臣記注兼銜在法當遞玆敢援例陳章伏乞聖明亟遞臣春秋館記注官之任以存公格千萬幸甚臣無任云云省疏具悉疏辭下該曹稟處
정조 23년
吏曹啓目粘連觀此弘文館校理閔命爀上疏則以爲臣之從兄承政院都承旨臣台爀方帶春秋館修撰官則今臣記注兼銜在法當遞亟遞臣春秋館記注官之任以存公格亦爲白有臥乎所相避之法在下當遞閔命爀兼帶春秋館記注官之任依例減下何如判付啓依允
정조 23년
己未四月十七日辰時上御便殿右承旨率更試儒生入侍時行右承旨金熙朝記事官金啓溫記注官承膺祚記事官李存秀以次進伏訖上曰更試之法與他科試有異故殿座時應行節次皆不備儀爲之略倣先朝圓點生更試之例此亦述古之一端日前日次生更試時亦用此例試官則無入庭行禮之節只於考券時入侍而俄於承史詣閤之時試官以下亦皆一時詣閤云其所擧行極爲矇然此後則須遵已行之例更勿如是可也儒生等入庭訖入門官直講李羲甲呈入門單子熙朝讀奏入門儒生七人上曰入門單子亦不必備例此後更試時則置之只呈收券單子事分付仍敎曰儒生等以次進前儒生李敎信趙民和趙庭和安光宇沈鍈趙晉和申絅等進奏姓名訖命退立庭下上曰懸題紙入之熙朝跪進命書御題擬豳干戈戚揚爰方啓行敎限午鼓書訖上曰宣敎官入來乎熙朝曰俄聞待令於閤外而試官不爲同入故皆已退去云矣上曰試官行禮雖不爲之而懸題時儒生自有跪伏之節次則引儀輩何敢徑自退歸乎殿座時通禮院擧行本自嚴急渠輩之若是慢忽極爲駭然矣命書榻敎曰儒生更試懸題時不爲待令之贊儀東西唱引儀拿處仍敎曰卽爲分付囚單子催促他引儀斯速待令可也賤臣承命出傳上曰他引儀如已待令懸題可也熙朝跪啓請宣敎宣敎官懸題訖上曰時限如已屆未捧試券催促畢呈後更試試官使之來待於閤外近處事分付少頃收券官呈收券單子熙朝讀奏儒生收券七人上曰同副承旨與更試試官入侍出榻敎賤臣承命出傳同副承旨嚴耆更試試官大提學洪良浩行大司成李晩秀對讀官吏曹參議鄭尙愚校理閔命爀修撰金履載等進伏命考券上曰收券不多務從精考無或遺珠好矣仍命呈券儒生等升階考券出榜訖命書傳敎曰春到記殿講居首幼學鄭度采製述更試居首生員趙晉和竝直赴殿試講之次通幼學金載明製述更試之次幼學申絅竝直赴會試製述三中幼學李敎信進士趙庭和生員趙民和進士安光宇各給二分三下生員沈鍈給一分草三下進士趙經鎭朴宗龜生員朴聲漢各紙二卷略幼學林弼鎭金益耜朴宗璜金啓淵進士林重鎭各紙一卷賜給仍命呼居首人新來晉和進前上曰爾之三兄弟入於更試兄乃登科可謂壯矣命儒生等先退命書榻敎曰入格儒生三日製入格儒生待令日同爲待令上曰試官則先退榜目修正以入可也晩秀曰本館久任郞中司成李錫夏以身病呈旬典籍趙得永謂有嫌避不爲肅謝番次之苟簡誠可悶矣上曰未肅拜人申飭察任可也仍命退諸臣以次退出
정조 23년
己未四月十七日未時上御便殿右副承旨入侍時右副承旨徐英輔記事官金啓溫記注官金景煥記事官李存秀以次進伏訖上曰政官牌招開政出榻敎又命書榻敎曰緊任外見窠今日政差出命退承史以次退出
정조 23년
行都承旨閔台爀坐行左承旨金勉柱坐行右承旨金熙朝坐直左副承旨尹光普在外右副承旨徐英輔坐同副承旨嚴耆坐直注書柳台佐仕金啓溫仕直事變假注書許珩仕
정조 23년
徐英輔啓曰明日常參經筵取稟傳曰停
정조 23년
閔台爀啓曰行左承旨李益運今日不爲仕進卽爲牌招何如傳曰許遞與未差之代前望單子入之待下批牌招察任
정조 23년
承旨前望單子入之金勉柱尹光普落點
정조 23년
閔台爀啓曰新除授左副承旨尹光普時在忠淸道尼城地斯速乘馹上來事下諭何如傳曰允
정조 23년
傳于徐英輔曰來待諸臣入侍
정조 23년
以京畿監司李在學狀啓朔寧郡民家失火事判付內啓下戶曹爲旀方春失所矜悶嚴飭該道期於斯速奠接形止報來事令廟堂分付待其報來使之草記爲良如敎
정조 23년
以平安監司韓用龜狀啓熙川郡定配罪人林之英遭父喪給暇事判付內啓下刑曹爲旀放送爲良如敎
정조 23년
以金宅基李宜秀李載弘李勉植金魯甲趙文錫柳聖台洪理燮宋文珏權思正柳相奎金魯巖吳在臣李盛愚南志彧囚單子判付內分揀放送爲良如敎
정조 23년
嚴耆以義禁府言啓曰卽接月令醫員崔性弘手本則以爲時囚罪人沈奎魯以輪行毒感屢日叫痛之餘處冷添劇寒熱交發食飮全却氣息奄奄實有難保之慮云自前罪人病勢危重則有一邊保放一邊草記之命矣沈奎魯卽爲保放之意敢啓傳曰知道
정조 23년
以李錫夏沈奎魯尹持訥囚單子判付內分揀放送爲良如敎
정조 23년
金熙朝以都摠府言啓曰副摠管李潤慶以御營中軍軍兵等中日試放事南小營晝仕出去之意敢啓傳曰知道
정조 23년
金熙朝以兵曹言啓曰謹依筵敎卒前判書金持默造墓軍一百八十名本曹與宣惠廳分半題給而一半水軍價依例減半上下之意敢啓傳曰知道
정조 23년
閔台爀以賑恤廳言啓曰西部東門外契任掌劉聖福今月十六日本洞路傍得一歲遺棄男兒同里居良女高召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 23년
禁府啓目陽智前縣監金孝秀原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓依允爲旀區別功議草記勘放爲良如敎又啓目粘連向前朴宗和亦身爲宣傳官莫重傳命不能謹愼致有此誤傳之擧揆以法綱誠極可駭以此照律何如判付啓區別功議草記勘放爲良如敎
정조 23년
嚴耆以義禁府言啓曰時囚罪人朴宗和議處公事判付內區別功議草記勘放事命下矣朴宗和本府議啓內身爲宣傳官莫重傳命不能謹愼致有此誤傳之擧揆以法綱誠極可駭以此照律罪取考律文則大明律制書有違條有曰凡奉制書有所施行而失錯旨意者杖七十大典通編推斷條有曰犯私罪杖七十奪告身二等犯枉法受贓外笞杖竝收贖矣朴宗和杖七十收贖奪告身二等而光城府院君異姓四寸親云議減一等杖六十收贖奪告身一等放送何如傳曰公罪勘放可也
정조 23년
嚴耆以義禁府言啓曰時囚罪人金孝秀原情公事判付內區別功議草記勘放事命下矣金孝秀京畿監司李在學狀啓內還穀之流來反作至於累千石之多則準捧充數在所不已本邑吏民雖云貧殘若能竭力收捧則未捧之數必不至如是夥然該縣監除授之日以蘇弊事飭敎至嚴其所奉行益當殫誠而所捧未免零星爲弊猶復如前則不可但以當年還上居末之罪循例論列於磨勘狀本中爲先罷黜其罪狀令攸司稟處罪取考律文則大典通編倉庫條有曰還上居末拿問舊還未準捧守令論罪大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣金孝秀杖一百收贖告身盡行追奪而其九代祖謙光佐理功臣云功減一等杖九十收贖奪告身四等放送何如傳曰允
정조 23년
忠勳府啓目揚武功臣彦城君金重萬嫡長子彦春君麟瑞已曾身死其子宗洙在喪終制嫡長當次向前金宗洙依他嫡長例口傳施行何如判付啓依允爲旀帶礪勳臣之家自別無異於親功臣嫡長不可循例口傳施行令該曹如有見窠口傳甄擬否則待窠復職事一體分付爲良如敎
정조 23년
行都承旨閔台爀疏曰伏以臣得伏見堂疏批下者有當該承宣罷職之命矣經筵事體極爲重大隨其有故無故按例入稟則該房之連日闕稟所失非細儒臣疏斥彼固受以爲罪而如臣之無似忝居一院之長不能隨處致察至使應行之事有此廢却之擧不飭之失臣亦同罪豈可以該房之已勘而獨自晏然於職次乎玆敢冒陳短章仰瀆崇嚴伏乞聖明俯諒情勢之難安亟遞見帶之職名以爲不職者之戒焉臣無任云云答曰省疏具悉每日朝大書粉板於望門外楹曰經筵無事若爲常參或三講則隨其講名書之使各司見知卽尙書故事也近於牌面之大書必不遵古之致以致昨日擧行之做錯若此則中書署事之代籌坐日稟於大臣者備郞亦將或爲或否乎院規申明之方已有提飭卿其勿辭行公
정조 23년
己未四月十八日卯時上御誠正閣諸承旨持公事入侍時行右承旨金熙朝右副承旨徐英輔同副承旨嚴耆記事官柳台佐金啓溫記注官承膺祚記事官李存秀以次進伏訖上曰經筵取稟卽是無故日應行之例則無端闕却幾至多日以至昨日堂疏之論斥政院事極爲慢忽矣熙朝曰玉堂上下番不得備員則經筵例爲頉稟而備員以後館吏不卽來告故政院無以知之以致經日闕稟此雖館吏之不善擧行而政院擧行亦未免疎忽臣等不勝愧悚矣上曰此專由於故事之不能修擧而然矣古例粉板上書以經筵無事每日揭之望門楣上非齋日及應頉則日以爲常使各司視此擧行近來則此規想必廢閣而然申飭院吏每日廳坐時令卽書揭後始爲廳坐事永爲定式仍以此書之院壁以爲常目之地可也上曰公事讀奏後入之英輔讀奏吏曹啓目中部令徐潞修等給暇事吏曹前郡守沈興永等身死別致賻單子京畿監司李在學狀啓雨澤事水原留守徐有隣狀啓雨澤農形事平安監司韓用龜狀啓雨澤事禮曹繼後公事三度司譯院薦狀公事熙朝讀奏訓鍊都監習陣單子禁衛營諸將官射講單子全羅右水使林栽洙狀啓臨淄僉使黃啓愼到防事黃海監司曺允大狀啓谷山中軍徐就貞自辟事水原留守徐有隣狀啓離營上京事咸鏡監司具㢞啓本狀啓謄錄上送事黃海兵使鄭學耕啓本軍保米裝發事咸鏡監司具㢞狀啓到任事耆讀奏忠淸監司李泰永啓本大興郡反庫事平安監司韓用龜啓本龍川府反庫事郭山郡反庫事京畿監司李在學狀啓靈巖等邑大同所載船無弊護送事戶曹前判書金持默別致賻題給單子抄啓文臣宋冕載遭故別致賻單子平安監司韓用龜狀啓渭原等邑囕爛人物民戶燒燼人恤典題給事黃海監司曺允大啓本罪人韓大洪豐川府到配事罪人朴完卜長連縣到配事平安監司韓用龜啓本殺獄罪人等同推開坐事忠淸監司李泰永啓本定配罪人金文盛放送事慶尙監司申耆啓本罪人李三用軍威縣到配事平安監司韓用龜狀啓定配罪人林之英遭父喪給暇事司謁趙順得呈別監李仁喆罪狀令攸司科治事命分書判付訖命熙朝書都承旨閔台爀疏批熙朝曰諸承旨今方持公事入侍矣行都承旨閔台爀疏批已下所當牌招同參而拘於廳規不得請牌何以爲之乎上曰牌招可也出擧條仍命書榻敎曰都承旨牌招以爲持公事入侍同參之地上曰都承旨卽爲出牌事分付台佐承命出傳行都承旨閔台爀進伏上曰卿在闕外陳疏耶台爀曰來詣朝房冒陳疏本承批後卽爲入來矣仍命退承史以次退出
정조 23년
己未四月十八日午時上御便殿右副承旨入侍來待諸臣同爲入侍時右副承旨徐英輔記事官金啓溫記注官金景煥記事官李存秀水原留守徐有隣直提學李晩秀以次進伏訖上敎晩秀曰今番到記生之更試蓋出述古之意大抵旣曰圓點則製講相隨或先製後講或先講後製始自先朝己卯至丙戌乃罷所謂到記科卽御極以後初設之科而其始則不過居齋生之收取設科行之幾年徒啓倖門旣不得遽罷到記科之名則無寧復講製之古法使爲士者得有明經之實效而四十以上似難應講以四十以下人使之應講四十以上則應製更試取士則似當有其效矣卿旣職兼師儒本館謄錄如有往例之可考者考議通變之策好矣仍敎賤臣曰爾與下番考出己卯以後日記謄出一本無或遺漏之地可也有隣曰迎華驛之移設於華城長安門外亶出於重關防飭馬政之意而各站馬戶幾多移屬京驛馬匹全數下來若於支勅及大小使星之行如前入把聚待京中則遠地多日之裹糧留連爲弊多端新接馬戶實難堪當許多馬匹輒致玄黃支勅等諸般入把之役倂爲除減只令擧行於沿路站上下來過去公行始可以支保而第念六驛馬匹之入把自有分數如使迎華驛自京擧行之役一竝移責於五驛則五驛之比前苦重不言可知今於五驛增置馬戶與雇立馬匹間必須講究措處然後迎華有除役之效五驛無偏苦之弊而事關馬政不輕而重下詢廟堂從長變通恐合事宜故敢此仰達矣上曰依爲之出擧條有隣曰五邑軍兵移屬外營之後事關軍民者當有軫念之擧矣凡於大小使星之行境上出待之前排延逢例用束伍而向來五邑軍兵減額之中非但納布軍之多數減額束伍亦居其半假令以百名所當之役移責於五十名則比前不啻偏苦實無支當之望此後大臣御史方伯外大小使行前排延逢竝令五里程出待事定式施行雖以出站言之果川之新院站與廣州接界而以廣州之不爲出站果川全當擧行民邑受困不一其端此後則大小使星之行依分路定例或由果川本邑站或由廣州樂生站而新院出站永爲除減之意一體分付何如上曰依爲之出擧條命退諸臣以次退出
정조 23년
行都承旨閔台爀坐行左承旨金勉柱坐直行右承旨金熙朝坐左副承旨尹光普在外右副承旨徐英輔坐同副承旨嚴耆坐直注書柳台佐仕金啓溫仕直事變假注書許珩仕
정조 23년
傳于閔台爀曰都承旨入侍
정조 23년
傳于金勉柱曰左承旨入侍
정조 23년
諭行大司憲宋煥箕諭善李城輔曰兼諭善徐龍輔李晩秀等上疏請依已例敦召在外儒臣之爲師傅實諭善者其批可之予於卿等不以見職外職事强之者俾卿等便意安心時往時來如前席之面諭也都憲卿則近益康勝足可作行而諭善卿則其間凡百亦更如何耶顧今天氣不至甚熱此時登程必不爲憊卿等卽起幡然以副凝佇之想仍傳于閔台爀曰此傳諭下諭各該道臣令地方官傳諭于行大司憲宋煥箕諭善李城輔
정조 23년
閔台爀以戶曹言啓曰時御所內各司雨漏處修改吉日令日官全啓煥推擇則今四月二十一日卯時爲吉云以此日時擧行何如傳曰允
정조 23년
金熙朝以備邊司言啓曰報恩幼學李東膺所陳冊子有草記回啓之命矣取見其冊子則以爲農者雖是三春之務必於三冬之間預備其凡具以應嗣歲之功而今則不然徒以投技討酒爲事嚴立科條施以極律然後農政從可勸矣大抵注秧之法用力少而所耕多今雖不可永禁大洑廣堰之下優引水處外一切禁之高燥之地則預爲乾播衍濕之處則亦爲水播其餘大洑坪與湖南之沃野湖西之內浦則許其移秧且夫春耕之例有水耕乾耕之異而近年則當爲水耕處反爲乾耕蓋爲其乾曝勝於糞土也播種之時則必待數三日大雨其可得乎且農功之大者莫如引水而近來堤堰頹廢乾涸將何以興苖乎自本司嚴關修築新洑新堰可開處呈于本司者行會營邑排給軍丁另爲勸成爲辭矣農雖三春之務備在三冬之間者言雖至近誠得其要而投技討酒以外面論之都下邑底勢必尤甚僻坊窮村似不足憂而近來此弊無處不然家輒賭錢夜以繼晝甚至班戶之外入子弟編氓之無賴者流抛棄恒業雜遝留連先破其家之産更覘他人之財大以殺越小以穿窬不但妨農而廢穡而已極律云云雖未免失言嚴科痛禁在所必施而此非吏校逐日摘奸之事爲其父兄長老者皆切嚴禁之願只須操切面里任足可禁之是故善治之邑未嘗不先行此政而劇農之節則雖曰遊手應之者少秋冬之際最宜察飭自本司趁期發關俾有實效至於大洑廣堰之外切禁移秧高燥處乾播衍濕處水播乾耕之不及水耕等事言亦有理而若欲一一行會反恐眩於擧行洑堰修築及新開之方已悉於前此知委竝姑置之何如傳曰允其言雖似易言其實莫要於此亦令道伯另究採用之方毋作空言之歸可也
정조 23년
金熙朝以備邊司言啓曰德山幼學李宜璹所陳冊子有草記回啓之命矣取見其冊子則其一依井田法增損其制先開川澮而兼設水窓水閘稻黍已穫田野旣淸鎖窓閉閘以受秋雨雪水則三春之旱不甚憂也潦雨未晴綠秧尙穉開窓啓閘以縮水勢則長夏之霖亦不憂也若曰野高川低難於灌漑則鑿山導水如是而餘泒未及則專用桔橰事也溝澮之制聖所盡力農務之本孰先於此而我國田制邱塍不廣滿渠隨狹除非堤堰無所用於窓閘縮洩之法至於野地之鑿山導水恐有勞而無功之歎桔橰之法今亦見行於可施之地不必別爲行會其一遵八蜡之典變通行之八蜡之第六第七曰防也水庸也防所以畜水障水者水庸所以受水洩水者也旣有防水庸則水官不可廢使諸道守令兼以水官之任農功旣畢以興防水庸之役役旣成縣報營營報堤堰司歲以爲式考勤怠以黜陟則水旱兼濟矣夫注秧付種雖有等分一有水旱被害則一莫如先興水功各仍舊俗注秧付種竝行而兩治且拔其里中翹楚者免其身役授以田畯之職使掌田結多則三十結少則十餘結耕旣畢田畯報于官種與耘穫曰陳曰菑亦皆如是巡其稼穡之參差移用其民以救其事則農役興事也守令之以農功勤慢爲黜陟殿最之意已有春初覆啓定式水功之能否便在其中注秧付種竝行兩治之說如是之外姑難變通里中翹楚使掌田結之論言亦似矣而今之面任也勸農也卽是此任耕穫災實皆有巡報政擧則不易其名而可以奏功政不擧則雖每結置一人愈見其傷煩而蔑效又況可以移用其民以救其事乎置之其一我國之雩典未知正在何時而每聞州縣旱甚則雩雩亦以建未月行之節已闌農已半矣何待建未月行之乎使州縣常以四月修雩禮事也雩壇之祀在於孟夏而州縣則不敢祀雩若其値旱祈雨各隨其時早晩不齊不可定以某月其一寘山虞養樹木今者竹把之害甚於斧斤山童土弊沙走于野膏腴之田便成磽瘠使守令兼山虞之職每歲仲春勸其植木若於空山長谷使其所近里禁養則土厚壤肥此農政之大經綸若夫湖西之合德灌漑萬石之地而近來塗泥溜下坻高堤缺其所疎鑿之方曾與堤下老農商確而此在地方官之方略如何至若覛土占候知百穀之宜莫如老農而農事之興專看氣之進退不拘於月諸氣進則農事宜早而不宜晩事也養山種木之飭前後非一而尙無成效寧不嘅歎區區愚見則竊以爲種樹之利期在十年數遞之官歲不數周今以歲不數周之官責其期在十年之利恐無可成之望是必有民各爲禁之道然後始或食效夫所謂民各爲禁者洞里作契互相禁養之謂也官欲遍禁則日不暇給民各爲禁則守約而專以是之故雖以近來之童濯觀於各邑間或蔚密之處皆是松契所設之地也以此推之其成似易於社倉而官之用力者只在於分洞里而劃其界奬其勤而罰其怠而已初無每年種木之勞費自有畢竟叢茂之實驗而亦難遽然發令以致京外牴牾之弊先自本司往復一二道臣講究便否知其必可行而後行之諸路恐合事宜湖西合德之堤昨年略聞疏築而未知今年勤慢之又如何此等名堤來頭摘奸時倍當考察預以此分付道臣何如傳曰允貯水植木俱益於農政如車輪鳥翼之不可廢一者兩行之方惟在營邑之臣擧行勤怠昨於楊州儒生應旨回啓之批詳言之自本司關後錄另飭俾有得寸得尺之實效可也
정조 23년
嚴耆以義禁府言啓曰朴宗和杖六十收贖奪告身一等勘放草記批旨內公罪勘放可也事命下矣朴宗和杖六十以公罪收贖之意敢啓傳曰知道
정조 23년
備邊司啓目粘連觀此全羅右水使林栽洙狀啓則以爲古群山七條弊瘼趁今矯革斷不可已矯救之方卽與道臣商確善處計料而邑鎭强弱不同主客懸殊今此査正之後邑屬逞憾似有甚於前日邑鎭不相管攝然後似爲救弊蘇民之方令廟堂稟處亦爲白有臥乎所該鎭之陞獨鎭兼營將蓋爲山北舟師之分操稍重其體貌也未過十年還屬久勤之窠獨鎭之號分操之規則依舊自在故名實不副弊端隨興是白如乎今此七條民瘼營閫方爲次第釐正云雖無可論邑鎭事勢旣有主客之別則所謂矯弊難保其鎭長無弊一依庚子節目復作履歷之窠不害爲互相彈壓悠久維持之道以此意分付該曹爲白乎旀雖作履歷之窠旣不割界分屬如法聖平薪之例則戶籍磨勘之際邑吏誅求勢所必至此後則自本鎭直爲收單成籍移送地方官之意竝爲分付該道何如判付啓竝只依回啓施行爲旀還作履歷窠事言其舟師所關則加德豈下於是而何況安興之守城守餉阿耳之邊地重鎭言其體貌之所關無些歇反復甚而年前阿耳事又非侵徵鎭民之比三鎭姑未還作是隱則群山之獨擧得無不均之歎乎若於差遣之時另擇其人如或無彷彿可合之時有地處武弁時或通融錯擬爲有矣須使萬頃之倅聽節制於群山該邑校吏之作弊於該鎭者令鎭將自斷推治而所以節制之方自本司與兵判曾經道伯及武將相議然後枚擧草記仍成節目下送爲旀勘籍段亦依平薪例事分付爲旀阿耳鎭稍重體例一款令關西帥臣論理狀聞爲良如敎
정조 23년
判敦寧尹師國疏曰伏以臣猥以昏庸偏蒙洪私內外揚歷罔非踰分居常悚懍無往非罪果於昨冬關東査事出而卽臣孤負之罪已無餘地矣名登罪首跡涉欺天律以邦憲萬戮猶輕嶺海鈇鉞固所甘心而聖度天大曲加庇覆善地薄竄旋蒙恩宥生還故土苟延殘喘到底恩渥銜結是圖惟當杜門屛跡追愆訟尤以圖黥劓之補而恩敍未幾除旨聯翩收簪之恩雖極感惶負累之蹤冞增兢蹙跧伏鄕廬未效叩謝之義瞻望雲天徒切耿結之忱不意敦府新命又下此際臣聞命驚遑莫省攸措負罪賤臣何以得此雙擎華誥感淚自零臣雖頑如木石豈不知感激恩造竭蹶趨承而非但衰病轉痼無望自力況又宿犯至重擧顔有靦豈可以一經薄勘便同無故揚揚爲冒膺之計而第臣有未暴之衷亦豈不仰首鳴號於仁覆之天乎殿下之於臣天地也父母也五載東藩罔非造化罪著僨誤則每加寬恕事或登聞則輒承許施愚衷所激莫量疎闇如干民瘼略殫牽補而至若浦戶之弊恩諭屢下丁寧懇惻臣先從營門卜定之弊或減或罷成出節目至於啓聞則臣雖萬萬無狀豈忍自我設施自我毁劃上孤聖恩下欺浦氓而經歲經年之後査狀首犯遽歸於臣身臣百爾思惟終未記得自眩於然疑之間首實於淑問之下而追聞行査時所據文蹟則卽營吏之私通而臣乃尸居不能照察自歸於故犯之科臣雖有百喙敢曰不知臣所以慙恧欲死者抑有說焉苟使臣眞有冒犯之心則節目未成之前何無一番卜定乃於節目登聞之後數十鮮魚有何所關甘爲首犯之科作此無忌之孽乎揆以常情恐無是理而今於白首垂死之年忽得此罪名雖蒙洗滌湔拂之恩何敢彈冠冒進重犯壞四維之誅也哉且臣前叨金吾時臨事昏憒峻被臺評議啓顚錯又蒙譴罰至今追惟惶汗浹背由前由後無以趨命露章自列仰浼崇聽伏乞聖明俯垂鑑諒亟削臣所帶職名以爲不職者之戒仍治臣瀆擾之罪以肅朝綱千萬幸甚臣無任云云答曰省疏具悉卿其勿辭行公
정조 23년
兼左諭善徐龍輔兼右諭善李晩秀疏曰伏以相見之禮昉於三代有士相見焉有大夫相見焉有士見大夫焉至於以元良之尊而下與臣僚抗禮敷席而見控手而拜盛節也曠典也比之三善齒學其義則一而尤有重焉顧臣等庸才陋質猥玷華銜辭不獲命乃敢升堂而行禮繼又挾冊而侍講仰瞻睿儀動中禹度恭承英音如聆舜韶及夫琅然俯詢發難經旨益仰緝熙之學日新又新臣等於此雖感千一之遭逢無望尺寸之裨補龍光被體愧汗透衣夫一部魯論何莫非胄筵服膺之資而三益三損之訓尤有切於今日閭巷布韋尙求益友切偲琢磨相勸以善何況賓僚重任所以成就睿德而乃以如臣等輩苟然充數便辟便佞汙不至此而直諒多聞則萬萬非其人也將何以出入啓沃左右輔翼對揚此友臣之殊寵乎見今師傅諭善兩儒臣夙負林樊之望曩膺弓旌之招一再晉接資益弘多而間尋初服尙遲簉朝政宜益加敦召於焉嘉客迨此舒長之煦藉其薰陶之力庸副我聖上側席之思克贊我元良惜陰之工而使臣等追躡緇衣之後塵時登承華之末班則亦豈不竊自幸而與有榮乎昔我肅廟在春邸時賓客趙復陽箚請招延在外諸儒賢以重輔導之任祖宗朝崇儒之古規禮讓之美風斯可見矣臣等忽承匪分之恩遇益切圖報之微忱退自講席聯陳短牘宗社億萬斯年之計無大於此伏乞聖上俯賜察納焉且方在朝在野之臣孰不延頸拭目思獻一得而僚屬供職者只有數人輪日入見易致不備亦命博選讀書澡行之士增置其員以廣顧問之效以見彙征之美臣等之望也臣等無任云云答曰省疏具悉儒臣招徠之請卿等言是矣當更致敦勉之諭僚屬之出入講席者只是二人亦依所請加選
정조 23년
己未四月十九日卯時上御便殿都承旨入侍時行都承旨閔台爀記事官柳台佐記注官金景煥承膺祚以次進伏訖上命台爀書傳敎曰兼左右諭善留待與都承旨入侍賤臣承命出傳兼左諭善徐龍輔兼右諭善李晩秀偕入進伏上曰戶房承旨誰也台爀曰小臣矣上曰左右諭善先退上曰戶房無公事乎台爀曰無矣命退承史以次退出
정조 23년
己未四月十九日卯時上御重熙堂左承旨入侍時行左承旨金勉柱記事官金啓溫記注官承膺祚記事官李存秀以次進伏訖上曰今番奉使之行善爲往返殊可喜也伊後果得便憩否勉柱曰幸藉王靈無事往還姑無疾病矣命書傳敎曰同副承旨入侍賤臣承命出傳同副承旨嚴耆進伏命耆書刑曹公事判付訖命退承史以次退出
정조 23년
行都承旨李晩秀坐行左承旨李書九坐右承旨未差行左副承旨金熙朝坐直右副承旨徐英輔坐直同副承旨嚴耆坐注書柳台佐仕金啓溫仕直事變假注書許珩仕
정조 23년
藥房都提調李秉模提調金文淳副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
金熙朝啓曰行大司憲宋煥箕執義兪岳柱在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
承旨前望單子入之李晩秀李書九落點
정조 23년
有政吏批行判書金載瓚在外參判閔台爀參議鄭尙愚進右副承旨徐英輔進以丁範祖爲藝文提學李靖模爲監察盧橙爲典籍宋景載爲敦寧主簿吏曹參判閔台爀仍任事承傳前正金觀柱前校理閔養顯副司直趙德潤洪樂淵前司諫李羽逵副司果柳雲羽執義兪岳柱副司果尹在醇金養根副司直金復元前正言金箕象前持平沈能弼以上今加通政特加一資事承傳兼大司成李晩秀單付元子宮講學廳僚屬抄啓前郡守宋時淵司僕主簿朴宗羽前牧使兪漢雋
정조 23년
兵批行判書金文淳進參判朴基正病參議朴奎淳入直參知李祉永受由在外行左副承旨金熙朝進以李敬懋爲副摠管金觀柱閔養顯趙德潤沈能弼兪岳柱尹在醇柳雲羽李羽逵洪樂淵金復元金箕象金養根爲僉知護軍李益運副護軍尹光普副司果李遇濟宋時淵愈漢雋竝單付都摠管李敬懋
정조 23년
備邊司啓目尙州幼學李齊華上疏農政全書廣布中外事稍待年豐廣布爲白乎旀抄出貧民分授富戶授田助糧課督鋤耘如或流亡移徵身還事置之爲白乎旀堤堰堙塞處許民作畓洑訟爲農民之厲察其水勢竝許開洑事竝姑置之爲白乎旀甘藷取種廣布諸道事從便求種之意更爲另飭諸道爲白乎旀嶺南漕倉六十餘船改造改槊株數濫斫使京江船下來分載而分作三隊各自檢飭如或臭載令該隊船竝力備納則民自歸農松無濫斫事漕倉設置漕卒團束已有定制不可以些少弊端遽議更張今姑置之何如判付啓依回啓施行爲旀農政全書廣布中外事近來印本在處稀闊是豈命撰命印之本意乎今番所進諸說中有可採用者就類補輯以爲廣頒之地事分付鑄字所爲旀甘藷取種事其功之幾與菽粟等而充腸潤胃味亦悅口古人所喩漸入佳境云者誠實際語所以購貿栽植之方亦不必別頒新令令各該道臣各思食效之道無或看作例飭爲旀嶺漕船更作京作隊船事船粟轉運之政夙宵苦心在於減其造船通用兵船京船使山木不濯江流不塞竝與農政爲俱益之道是置前旣歷詢第當一番踐言而已此條姑置之以待來頭爲旀諸道應旨之疏與冊廟堂回啓與批旨必皆錄送該道使道臣招致其人於公堂具公服面傳一以信朝令一以尊體貌爲良如敎
정조 23년
禁府照目鎭海前縣監喪人李元圭矣本府議啓內細閱道啓觀其所供還穀作錢雖因營關擧行是如爲白乎乃剩錢五百兩之往復推尋私札難掩至發於營査之時則渠供中前道臣之劃給六百兩云者條件各異語涉漫漶是白如乎身爲守令締結營裨圖出關文莫重國穀恣意立本之狀明若觀火而該裨已故雖難覈實排備之錢旣在民間留庫之穀尙今虛錄其所作俑焉逭重勘而敢於淑問之下專事粧撰推諉營門者究厥所爲節節痛惡以此照律罪從重論杖一百流三千里定配以喪前所犯收贖告身盡行追奪私罪奉敎依允爲旀議減一等爲良如敎
정조 23년
諭善李城輔疏曰伏以我殿下深念國本之重丕闡輔養之方爰據兩先正已例特設實諭善美號命之以專掌勸講之事不惟位置自別迥出左右之聯其於成就睿學所關當何如哉宜妙簡當世之宿望講劘經傳切磋道義俾我儲宮益有以明聖學而修令德以基萬億年無疆之慶而乃以如臣無似擧而畀之委遣邇列誕宣別諭禮隆辭懇彌加鄭重追提筵敎而示以篤信許解前職而勉以安意旣勤敷心之誨又開進身之路未敢知殿下何取於臣而乃施此曠世之恩榮乎殿下於臣必欲陶鑄作成備數於使令之列而臣則不能對揚德意之萬一歷數從古人臣以不肖之下品叨非常之殊寵未有如臣欺謾君父驟躋峻秩未有如臣而五朔憲銜大駭聽聞更帶重任尤極濫猥夙夜惶隕無所措躬豈復有抗顔朝端之望重以癃廢之狀嚮於入對之時已無逃於聖鑑而神精全迷省識昏謬趨蹌奏對大失朝儀至於故儒臣金昌翕遺集中與李顯益書誤以與魚有鳳書陳白而此外所達無非錯亂近又因輪疾餘𤺌氣息奄奄傍觀爲之深慮以此危篤末由奔趨席藁祗伏恭竢鈇鉞而臣雖無狀亦有秉彝竊附古人以言替身之事粗效世臣畢義願忠之志恭惟我殿下以卓冠百王之姿有上承千聖之學寤寐熙皞朝乾夕惕而臨御二十年來治未徯志事不從心因循荏冉之頃徒有歲月如流之歎眞所謂明王之作千載一時而世道之降如水益下者也惟是希聖之志罔或少弛則皇極旣建百度皆貞不待功成治定而卽自今日乃唐虞之世也由此而皇天眷顧之命益可以昭受矣前聖授受之統益可以丕承矣表率元良善養德性以答宗社臣民之望則豈不休哉農政綸音謹己祗受而素昧稼穡之方莫效芻蕘之獻第竊念昨夏旱魃三南歉荒九重宵旰之憂靡不用極而賙賑普洽饑饉回蘇雨暘時若豐兆騰謠然水旱之有時循環或由於五行相旺之致而歲月日休咎之徵亦何可泛忽哉況以堯湯之聖尙有屢歲之災而民無捐瘠者以蓄積多而預備久也顧今中外府庫枵然營屯之廣占而小民受困冗官之多設而廩祿難繼生財無路濟衆無策數年之中若値荐荒則八方生靈其將盡劉矣念之及此凜然寒心夫思患預防經有明訓安不忘危爲國深謀圖於未然尙易收功救於已至固難容力而且心所存主神妙無窮自然感應捷於影響此卽所存者神朱子以爲如從欲以治者是也聖人之敬熏天炙地精誠所到金石亦透殿下嚴恭寅畏視民如傷固已爲繼往聖開太平之本而若復緝熙之敬與天爲一不息之誠孚格神明則將見上帝之申命垂佑而景祿川至矣何患於災害何憂於饑荒敢以是爲康衢之祝古之聖王奉三無私以爲治平之大法乃所以天地合德日月合明者而參贊位育無過於此可不勉哉殿下服御菲薄諸臣欽頌而在下侈風有識竊歎伏願亟降明旨軍民奢靡之習一切嚴飭則其於蓄財濟荒之道亦將有補於他日矣推此以往錙銖毫釐皆加節省減却常供蠲除冗費如內閣刊書之役姑爲停撤另擇藩臣守令務盡恤民之策使恩澤下究焉爲治之要莫尙於安民安民之要莫尙於務本而節用百姓足君誰與不足乃萬世帝王之龜鑑也今於絲綸所發惠養所霑至意藹然如救焚拯溺猶恐不及而贅陳至此尤增僭越至若臣之情病倘蒙俯燭則豈不爲之曲垂矜憐而思所以終始生成之道乎伏乞天地父母特賜照諒亟令遞解職名收還召旨仍治臣罪戾以明邦憲公私幸甚臣無任云云答曰省疏具悉卿懇昨有敦召之諭今見辭職之章欲致之思愈往愈摯卿雖退處林下卽喬木之家也世祿之臣也何異於在朝夙夜之賢義不當固守東岡之陂囂然無幡然底意況於見叨之銜尤豈可逡巡於旣出之後乎且宿諾鄭重予所深信而竊企者俟少間必卽登程也予雖否德所願學聖人卿又以希聖二字拈出爲第一義仍又敷衍農政綸音祗受之由惓惓於民生之回蘇懃懃於氣候之時若申之以節用足食之道尤庸嘉歎更望從近强力上來仍傳于李書九曰此批答傳諭于諭善李城輔處事下諭道臣
정조 23년
己未四月二十日卯時上御便殿左承旨入侍時行左承旨金勉柱記事官柳台佐記注官金景煥承膺祚以次進伏訖上曰沈判府事入侍景煥承命出傳偕入進伏煥之曰日氣向熱聖體若何上曰一樣矣寢睡水剌之節何如上曰一樣矣上曰僚屬加抄事何以爲之煥之曰未及商量矣上曰右相何間出仕云耶煥之曰姑未有聞矣上命勉柱書傳敎曰政官牌招開政又命書傳敎曰吏曹前參判閔台爀仍任牌招同參政事先開政後謝恩又命書傳敎曰同副承旨入侍賤臣承命出傳同副承旨嚴耆進伏上曰僚屬今當加差而左相方入闕中云判府事出去與左相相議後入來煥之退出上曰丙申年政事冊及政案入之事分付政院政官牌去來亦爲催促可也仍命耆書備局草記判付訖上曰藥房入侍賤臣承命出傳藥房都提調李秉模提調金文淳副提調閔台爀醫官柳光翼金孝儉李敬培李周憲朴春源李惟鑑吳天根丁希泰以次進伏秉模曰日氣乍熱聖體若何上曰一樣矣寢睡水剌之節何如上曰一樣矣王大妃殿氣候何如上曰一樣矣惠慶宮氣候何如上曰一樣矣上曰昨日諭善相見禮時見之兼諭善上疏中辭遜之言無足怪矣儼然高坐於三重席上以見元子於諭善之心不亦猥乎秉模曰烏得不然乎上曰政官催促可也賤臣承命出傳吏曹參議鄭尙愚持政案入侍上曰今日欲言僚屬加抄事矣秉模曰昨因左右兼諭善上疏元子宮僚屬有加抄之命矣前郡守宋時淵司僕主簿朴宗羽前牧使兪漢雋經術文學俱合陪講先以此三人加差下何如上曰依爲之出擧條上曰先朝侍從人尙在堂下秩者方欲一竝陞資卿等之意何如煥之曰臣未能詳知而其中亦或有不可擧論之人矣上曰以先朝侍從之臣尙未陞資豈可成說乎故事亦有此例矣仍命耆書傳敎曰卿宰下大夫之先朝特除亞銓或已經副學者向者擢授從一品階因此思之取閱官案在經幄侍從之列於予之嗣服以前者猶尙沈潛於綠袍之中亦多其人其所陞秩考之我朝故事與往牒俱有可據者先朝玉堂兩司之至今在堂下三品人竝加一資年七十內外之內而佐貳其外之外而守宰銓曹當次第照擬而旣令進秩有職然後可以肅拜今日政僉知加設先爲擬入使之謝恩事分付上曰政官退去先朝官案中侍從人一一抄出持入台爀尙愚退出上命書傳敎曰先朝侍從傳敎中三品二字抹去上曰趙德潤果是先朝侍從乎秉模曰然矣上曰兪岳柱在京乎耆曰在外矣上曰金養根何故沈塞乎文淳曰在鄕故也上命大臣以下就座命耆書茶時啓辭批答訖台爀尙愚抄持先朝侍從兪岳柱柳雲羽等六人以入上曰焉敢乃爾此習何處出乎雖使擬望以入不當違越況只以抄入爲敎則焉敢任意存拔乎敦寧都正加設一竝擬入可也此欲以贖汝壅蔽之罪斯速擧行台爀尙愚退出上命耆書傳敎曰在外承旨許遞與未差之代前望單子入之李晩秀李書九落點上曰新除授承旨斯速出牌可也命耆書傳曰右承旨許遞命退諸臣以次退出
정조 23년
己未四月二十日申時上御重熙堂都承旨入侍時行都承旨李晩秀記事官柳台佐記注官金景煥承膺祚以次進伏訖上敎晩秀曰俄者先朝侍從人竝擬都正之敎所以欲贖政官之罪非必欲擬都正也僉知望則一一無漏兵批下直先入退去之意言及兵判可也命退承史以次退出
정조 23년
行都承旨李晩秀坐行左承旨李書九坐直行右承旨金熙朝坐左副承旨洪義浩坐直右副承旨徐英輔坐同副承旨柳雲羽坐注書柳台佐仕金啓溫仕直事變假注書許珩仕
정조 23년
金熙朝啓曰行大司憲宋煥箕在外執義未差掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
金熙朝啓曰知敦寧李秉鼎旣入闕中實職肅拜之時兼帶經筵不爲肅謝直爲出去事甚未安推考警責何如傳曰允
정조 23년
金熙朝啓曰當該承旨禁推事命下矣同副承旨嚴耆依定式遞差傳旨捧入之意敢啓傳曰知道
정조 23년
承旨前望單子入之洪義浩柳雲羽落點
정조 23년
以承旨房望傳于金熙朝曰承旨房仍吏兵換房
정조 23년
李晩秀啓曰新除授承旨柳雲羽年限已過何以爲之敢稟傳曰陞資旣出記舊使之一謝職名爲可拔例牌招
정조 23년
以嚴耆囚單子傳于柳雲羽曰分揀放送
정조 23년
以慶尙監司申耆狀啓宜寧縣監洪樂綏遭母喪事傳于金熙朝曰令該曹口傳差出待下批當日辭朝
정조 23년
以慶尙監司申耆啓本醴泉金重得父墳前已掘移安東營將金鎭鼎輕先替當無難推捉爲先罷黜其罪狀令攸司稟處事判付內啓下義禁府爲旀山訟何關於討捕使而自干法綱依前下判辭拿致王府反覆究覈考律嚴繩而雖一半分呑吐抵賴直爲嚴刑得情以爲信法令保平民之地爲旀該營將爲先改差令該曹口傳差代待下批當日辭朝爲旀金鎭鼎段嚴飭府吏刻期拿來嚴囚爲良如敎
정조 23년
吏曹口傳政事以金宗善爲宜寧縣監
정조 23년
兵曹口傳政事以洪允復爲安東營將
정조 23년
備忘記安東營將洪允復下直長弓一張長箭一部片箭一部筒兒一箇賜給